O James Skene γεννήθηκε το 1775 στη Σκωτία από αριστοκρατική οικογένεια. Στις αρχές του 1800, ερασιτέχνης πια ζωγράφος, ταξίδεψε στην Ευρώπη στα πλαίσια του Grand Tour που πραγματοποιούσαν οι νεαροί αριστοκράτες της εποχής. Κατά τη διάρκεια του ταξιδιού του κρατούσε ημερολόγιο και εντυπώσεις, ενώ συγχρόνως σχεδίαζε τόπους που επισκεπτόταν. Τον Μάρτιο του 1838 ο Skene ήρθε στην Ελλάδα με την οικογένειά του όπου και παρέμεινετο διάστημα 1838 - 1845.

Οι υδατογραφίες James Skene φιλοτεχνήθηκαν κατά την παραμονή του Σκώτου καλλιτέχνη στην Αθήνα και απεικονίζουν με ακρίβεια, μνημεία της αρχαιότητας όπως διασώζονταν κατά την οθωνική εποχή, βυζαντινές εκκλησίες που σήμερα δεν υπάρχουν, καθώς και νεότερα οικοδομήματα μέσα στο φυσικό τους περιβάλλον, τοπία της Αττικής, της Στερεάς και της Πελοποννήσου με τη χαρακτηριστική διαύγεια που προσφέρει το φως του ελληνικού ουρανού.

Αυτή την περίοδο επιδόθηκε στο γράψιμο εντυπώσεων και ημερολογίων, ενώ παράλληλα ζωγράφιζε με μολύβι και ακουαρέλα τις εικόνες που έβλεπε. Τα ημερολόγιά του από την Ελλάδα, σε συνδυασμό με τα σχεδιάσματά του και τις υδατογραφίες του, αποτελούν ζωντανή απεικόνιση και παρέχουν πλούτο πληροφοριών για τα χρόνια εκείνα.